Nuwe kultivars vir weiding en grondgesondheid beskikbaar | Landbou
Die bitterlupiene wat só hoog groei, is die Duitse lupien­kultivar Ildigo. Dit is vanjaar vir die eerste keer in proewe op Langgewens geplant. Foto's: AMELIA GENIS
Middel September is 'n goeie tyd om na gewasproewe in die Swartland te gaan kyk. Dit is dan duidelik in watter groeistadium die gewasse is en hoe hulle die grootste deel van die groeiseisoen oorleef het.
Dit kan ook help om afleidings te maak oor wat kan gebeur as dit nog reën of die reën opgehou het. Die saadmaatskappy Barenbrug se onlangse proefbesigtiging het heelwat belowende nuwe gewasse en kultivars van bekende gewasse bekend gestel.
Mnre. Jaco Kellerman en Ivan Janse van Rensburg, onderskeidelik portefeuljebestuurder en tegniese bemarker by Barenbrug, sê daar is al hoe meer belangstelling in dekgewasse, voergewasse en gewasse wat bye kan voer of ander insekte kan lok.